REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/418-14

9. decembar 2014. godine

B e o g r a d

ZAPISNIK

11. SEDNICE ODBORA ZA ZAŠTITU ŽIVOTNE SREDINE

ODRŽANE 9. DECEMBRA 2014. GODINE

Sednica je počela u 11,05 časova.

 Sednici je predsedavao dr Branislav Blažić, predsednik Odbora.

Sednici su prisustvovali članovi Odbora: Boban Birmančević, Jezdimir Vučetić, Sonja Vlahović, Ivana Stojiljković, Gordana Zorić, Violeta Lutovac, Gordana Topić, Dejan Nikolić, Đorđe Kosanović, Ivan Karić, kao i Nenad Milosavljević, zamenik člana Ivane Dinić.

Sednici nisu prisustvovali članovi Odbora: Vladimir Petković, Adriana Anastasov, Ivana Dinić, Momo Čolaković, Nada Lazić i Šaip Kamberi.

Sednici su prisustvovali predstavnici Ministarstva poljoprivrede i zaštite životne sredine: pomoćnik ministra Slobodan Erdeljan, šef Odseka u Odeljenju za zaštitu prirode Ljiljana Peković, savetnik u Grupi za zaštitu biodiverziteta i kontrolu sakupljanja i prometa zaštićenih vrsta flore Gordana Vučinić, stručni saradnik za zaštitu prirode/flora (Zavod za zaštitu prirode) Berislava Ilić, šef Odseka za održivo korišćenje ribljeg fonda Dušan Ognjanović i Slavica Stojković, predstavnici preduzeća koja se bave poslovanjem lekovitim biljem: Radisav Bušić, vlasnik preduzeća Bilje Borča d.o.o. Beograd, Zoran Nikolić, vlasnik preduzeća Herba d.o.o. Beograd, Svetozar Petrović, vlasnik preduzeća Fruktus d.o.o. Bačka Palanka, predstavnici Privredne komore Srbije: Nenad Budimirovića, sekretar Udruženja za poljoprivredu, prehrambenu industriju, šumarstvo i vodoprivredu PKS i Slavica Stevanović, savetnik u Udruženju za poljoprivredu, prehrambenu industriju, šumarstvo i vodoprivredu PKS.

Na predlog predsednika Odbora, jednoglasno je usvojen sledeći:

D n e v n i r e d :

1. Razmatranje problema koji se pojavljuju u poslovanju lekovitim biljem;
2. Razno.

Pre prelaska na razmatranje utvrđenog dnevnog reda, jednoglasno je usvojen Zapisnik 10. sednice Odbora, održane 4. decembra 2014. godine.

 Prva tačka dnevnog reda - **Razmatranje problema koji se pojavljuju u poslovanju lekovitim biljem**

Predsednik Odbora dr Branislav Blažić istakao je da će Odbor za zaštitu životne sredine razmatrati sve teme iz svog delokruga rada, posebno ako neko Odboru ukaže na problem, i pokušati da reši probleme, u saradnji sa nadležnim ministarstvom.

U diskusiji su učestvovali: Radisav Bušić, Zoran Nikolić, Svetozar Petrović, Ljiljana Peković, Berislava Ilić, Slobodan Erdeljan, Gordana Vučinić, Boban Birmančević, Dejan Nikolić, Gordana Zorić, Đorđe Kosanić, Jezdimir Vučetić, Slavica Stevanetić i Branislav Blažić.

Radisav Bušić, vlasnik preduzeća Bilje Borča d.o.o. Beograd, ukazao je na problem koji preduzeća imaju u vezi sa izdavanjem dozvola, jer je prodedura komlikovana i nikad se ne zna koliko će trajati. Naveo je primer saradnje sa firmom iz Evropske unije, kada se dogodilo da ta firma otkaže posao, jer njegovo preduzeće nije bilo u mogućnosti da, u dogovorenom roku od sedam dana, isporuči lekovito bilje, jer nije blagovremeno dobilo dozvolu. Ukazao je na veliki problem fizičke odvojenosti delova Ministarstva, koje moraju da obave procedure kako bi bila izdata dozvola, što dovodi do još većeg kašnjenja u postupku izdavanja dozvola. Naveo je da se ovim poslom uglavnom bave porodične firme i da posluju pozitivno, sa najmanje 50% izvoza, kao i da se ovom delatnošću zapošljavaju sakupljači lekovitog bilja pretežno iz nerazvijenih oblasti naše zemlje. Istakao je da je, zbog administrativnih procedura, ovim firmama lakše da uvezu lekovito bilje.

Zoran Nikolić, vlasnik preduzeća Herba d.o.o. Beograd, izneo je probleme na koje nailazi već duži niz godina:

1. kašnjenje objavljivanja konkursa za sakupljanje lekovitog bilja

Uredbom je predviđeno da se konekurs objavljuje 1. marta, a ove godine je objavljen 7. marta a dopunjen 20. marta. Zbog kašnjenja konkursa, zakasilo se sa sakupljanjem pojedinih vrsta za čije je sakupljanje potrebna dozvola (Jagorčevina i Sremuš).

Predložio je da konkurs bude objavljen najkasnije do 1. februara, odnosno do kraja januara.

2. preduge i složene procedure za izdavanje dozvola (do 30 dana je potrebno da se dobije obaveštenje po zahtevu za izdavanje dozvole, iako je predviđen rok od 15 dana)

Predložio je da se procedure pojednostave. Kada se dobije obaveštenje o odobrenju kontigenata za sakupljanje, plaća se taksa i dostavlja dokaz o tome Ministarstvu. Tek tada Ministarstvo pristupa izdavanju dozvole, što traje još sedam do 10 dana. Predložio je da se omogući činovniku Ministarstva sa svojim potpisom overi dozvolu ili da se nadležnost izdavanja dozvole da Zavodu za zaštitu prirode ili da se propiše da se, ukoliko nadležni državni organ po zahtevu za izdavanje dozvole ne postupi u propisanom roku od 15 dana, smatra da je dozvola data.

3. naplata taksi

Naveo je da se takse za tražene količine moraju unapred platiti, da bi se dobila dozvola, a nekada se biljna vrsta uopšte ne sakupi ili se sakupi u mnogo manjoj količini od očekivane. U tom slučaju se ne vrši povraćaj sredstava. Predložio je da se izdaje dozvola bez plaćanja taksi ili da plaćanje taksi bude na kraju meseca samo za sakupljene količine. Osvrnuo se i na određivanje visine takse, koja je trenutno 10 posto, smatrajući da je taksa nerealna i da je treba smanjiti na 5 posto.

4. dozvola za sakupljanje nije istovremeno i dozvola za promet, kako domaći, tako i inostrani.

Predložio je da se dozvola za sakupljanje preimenuje u dozvolu za sakupljanje i promet i da se izmeni Uredba, kako bi se ovom dozvolom omogućio izvoz sakupljene robe.

Predložio je da se ukine traženje izvozne dozvole iz zemalja u okruženju za dobijanje Uvozne dozvole, navodeći da je u susednim državama to regulisano na drugi način. Predložio je da ovo pitanje bude regulisano kao u Konvenciji CITES (kod nas se odnosi na Lincuru i Islandski lišaj), odnosno da se dozvole za promet biljem traaže za vrste zaštićene ovom konvencijom.

5. preveliki broj vrsta se nalazi na listi vrsta za koje se dozvole traže od Ministarstva (Lopuh, Klek, Glog, Lipa, Šipurak)

Predložio je da se, u saradnji sa Institutom za lekovito bilje, formira komisija koja će utvrditi koje su vrste ugrožene i treba ih štititi, a ostale vrste treba skinuti sa liste vrsta pod kontrolom korišćenja, odnosno treba izvršiti procenu resursa.

6. dokazivanje porekla robe

Ukazao je na to da je procedura dokazivanja porekla robe vrlo složena i treba je pojednostaviti (mora se dokazati da je svaki kilogram robe kupljen u našoj zemlji, odnosno da je roba domaćeg porekla). Naveo je da carinski radnici treba da rade svoj posao i da kontrolišu poreklo robe.

Svetozar Petrović, vlasnik preduzeća Fruktus d.o.o. iz Bačke Palanke, izneo je se njegova firma bavi uglavnom proizvodnjom čajeva na domaćem i stranom tržištu. Istakao je da postoje nelogičnosti kada se radi o izvozu gotovog proizvoda, odnosno za gotov proizvod ne moraju da se pravdaju biljne vrste koje su izvezene, dok se rinfuzno lekovito bilje kontoliše. Naveo je da dozvole koje se zadužuju, nigde se ne razdužuju. One bi na carini trebalo da se razduže, overom pečata i da putuju do odredišta zemlje u koju se roba izvozi. Naveo je da je 48 dana čekao na dobijanje dozvole za uvoz lekovitog bilja iz Makedonije, što smatra nedopustivim, jer rokovi moraju biti ispoštovani. Naveo je da je u vreme SFRJ, samo iz Republike Srbije bilo izvoženo 4000 tona mente, a sada Srbija izvozi samo 300 do 400 tona mente, u vreme bivše Jugoslavije se izvozilo oko 3000-4000 tona, a danas Srbija uvozi kamilicu iz Hrvatske.

Ljiljana Peković, šef Odseka u Odeljenju za zaštitu prirode u Ministarstvu poljoprivrede i zaštite životne sredine, navela je da Ministarstvo objavljuje konkurs u januaru mesecu. Pojasnila je proceduru da se od Zavoda za zaštitu prirode dobijaju dozvoljene količine, odnosno kontigenti i zabrane sakupljanja pojedinih vrsta po teritorijalnoj podeli, nakon čega Ministarstvo za poljoprivredu i zaštitu životne sredine pravi cenovnik, na osnovu predloženih kontigenata, posle čega od Ministarstva trgovine dobija korekciju cena. Ministarstvo trgovine je primarno kada se radi o donošenju cenovnika. Pojasnila je da je Ministarstvo dužno da u roku od 15 dana dostavi obaveštenje po zahtevu preduzeća o količinama koje se odobravaju, o iznosu naknada za količine za koje se vrši isplata i područjima na kojima je ta vrsta sakuplja.

Ako preduzeće to prihvati, uplaćuje taksu. Nakon toga mešovita komisija, formirana na nivou Ministarstva, od predstavnika Zavoda koji se bave problematikom biodiverziteta i predstavnika Ministarstva koji se bave izdavanjem dozvola, odlučuje o raspodeli kontigenta koji je predviđen za određenu vrstu. Zavod, kao stručna institucija, dostavlja Ministarstvu mišljenje u određenom roku, nakon čega se dostavlja obaveštenje a preduzeće treba da uplati naknadu. Navela je da u Ministarstvu imaju razumevanja za to što je preduzećima potrebno vreme da izvrše uplatu, s obzirom da su naknade poprilično viskoke. Zaključila je da, iz svega navedenog, proizilazi da rok za izdavanje dozvole nije 15 dana, već je to rok da preduzeća dobiju obaveštenja, odnosno odgovore po njihovom zahtevu. Ukazala je na problem koji se javlja zbog toga što je Ministarstvo raspoređeno je na više lokacija, ističući da je nedopustivo da odeljenja koja se bave izdavanjem dozvola, budu udaljenja od Pisarnice, bez praćenja ekspedicije. Navela je i da državni funkcioneri, zbog učestalih poslovnih sastanaka i službenih putovanja, nisu u mogućnosti da odmah potpisuju dozvole. Istakla je da je predlog da se omogući činovniku da svojim potpisom overi i prebaci nadležnost Zavodu za zaštitu prirode, nije u skladu sa Zakonom o državnoj upravi. Ministar nadležnost za potpisivanje dozvola može preneti samo na državnog sekretara.

Kada je u pitanju plaćanje nakanda za sakupljanje unapred, navela je da je to u skladu sa zakonom. Navela je da preduzetnici moraju da naprave sami procenu svog poslovanja. Za kankade i takse nadležno je Ministarstvo finansija. Istakla je da povrat sredstava ministarstvo ne može da izvrši, jer se sredstva od naknada i administrativnih taksi slivaju u Budžet Republike Srbije. Povrat sredstava je moguć samo ukoliko se izda potvrda da je uplaćeno više sredstava od iznosa koji je utvrđen (na osnovu člana 60. Zakona o budžetskom sistemu). Navela je da dozvola za sakupljanje ne može biti istovremeno i dozvola za izvoz, jer je to dozvola koja tretitra unutrašnji promet. Naglasila je da je nemoguće preimenovati dozvolu za sakupljanje u komercijalne svrhe u dozvolu za izvoz, jer se ona odnosi samo na unutrašnji promet, odnosno na sakupljanje, korišćenje i prometovanje robe na teritoriji Republike Srbije. Istakla je da se izvoz, odnosno uvoz obavlja u skladu sa Zakonom o spoljnotrgovinskom poslovanju. Navela je da se, kada se radi o uvozu vrsta koje su zaštićene, a koje su komercijalne, da ne bi došlo do mahinacija, traži dozvola za izvoz zemlje iz koje se uvozi. Iz tog razloga se traži carinska isprava, jer se iz nje vidi da se radi o količinama koje su ušle u zemlju, a nisu špekulativno sakupljene na teritoriji Republike Srbije, što se dešavalo u praksi.

Berislava Ilić, šef Odseka za održivo korišćenje u Zavodu za zaštitu prirode složila se sa tim se da konkurs treba da bude objavljen ranije. Navela je da je Zavod spreman da u prvoj polovini januara meseca pripremi kontigente i sve ostalo što je potebno za obavljanje izvoza. Kada je u pitanju izdavanje dozvole, odnosno davanje mišljenja za koje je Zavod za zaštitu prirode nadležan, iznela je da se ono dostavlja u roku od 5 do 7 dana (komisije su utorkom i petkom), jer ovakvi predmeti idu odmah na signiranje. Svojevremeno je Zavod davao dozvole, pa se javljao problem sa formiranjem cena, koje su rasle svake godine. U vezi sa tim, predložila je da se napravi sastanak na kome bi bili predstavnici Ministarstva trgovine i Ministarstva finansija, Ministarstva poljoprivrede i zaštite životne sredine. Iznela je činjenicu da je praćenje vrsta počelo još 1990. godine, kada je formirana jedna lista, a nije postojala ni uredba ni zakon. Navela je da je 1999. godine 81 biljna vrsta bila zaštićena. Uredba je promenjena 2000. godine i po njoj je postupano do 2004. godine, a na listi je bilo 129 vrsta. 2005. godine ponovo je menjana i predviđala je listu od 152 biljne vrste. Vršen je veliki pritisak da se sa liste skinu tzv. korovi, pa je 2009. godine lista od 152 biljne vrste smanjena na 94 vrste bilja. Potom je 2010. godine, zbog političkog pritiska, te 94 vrste skinute su na 78 vrsta,a 2011. godine na 63 biljne vrste. Zaključila je da se na ovaj način to obesmišljava, jer se izlazi u susret ekonomiji koja to ne opravdava.

Slobodan Erdeljan, pomoćnik ministra poljoprivrede i zaštite životne sredine, naveo je da će problem dislokacije Ministarstva biti rešen, da je zaključkom Vlade odlučeno da se komletno Ministarstvo poljoprivrede i zaštite životne sedine smesti u zgradu SIV 3, gde se nalazi i Pisarnica i obrađivači predmeta. Na taj način će biti olakšan rad Ministarstva. Naveo je da je određen jedan dan u nedelji za rad i kontakt sa strankama. Izneo je da će se Ministarstvo truditi da potpisi i overe dozvola budu blagovremeni, kao i da se mora poštovati mišljenje Zavoda. Takođe, naveo je da neće biti urgencija u smislu da se poveća kvota preduzeću i da se obradi predmet koji nije u proceduri. Obećao je da će Ministarstvo učiniti sve da ispravi sve probleme i da će se, na ovaj način, uvesti red.

Gordana Vučinić**,** savetnik u Ministarstvu, navela je da je Ministarstvo imalo posla sa više preduzeća koja su pokušala da vrše mahinacije. Navela je su da preduzeća, sa jednom sakupljačkom dozvolom koja podrazumeva određenu količinu, dostavljala tu istu dozvolu raznim preduzećima gde ona prevazilazi tu količinu, kao dokaz o poreklu robe. Ukazala je na to da nam nedostaje informacioni sistem, između Ministarstva, inspekcije i carine, koji bi ubrzao postupak izdavanja dozvola. Naglasila je da se predmet u Ministarstvu, ukoliko je dokumentacija potpuna, obradi za 24, a najviše 48 časova.

 Predsednik Odbora istakao je da je potrebno pomoći našoj privredi da stane na noge, kako bismo izašli iz krize. Zato za bilo koje administrativne birokratske stege nema opravdanja.

 U diskusiji je iznet stav da je Odbor tu da pomogne i da iznese predloge Ministarstvu, ali da na sednici ne treba ulaziti u detalje, odnosno problematiku između sakupljača biljaka i Ministarstva. Istankuto je da dozvola za promet treba da bude u isto vreme i dozvola za izvoz, s obzirom na to promet, po Zakonu o spoljnoj trgovini iz 2013. godine, nije definisan kao samo unutrašnji, već je definisan kako promet koji može biti i izvoz.

Član Odbora Dejan Nikolić predložio je da Odbor donese zaključak da se delegira član Odbora, koji bi zajedno sa predstavicima Ministarstva, bio član radne grupe, koja će se baviti prevazilaženjem problemima sa administracijom.

Istaknuto je da Odbor, kao skupštinsko telo, jedino ima mogućnost da izvrši pritisak na Ministarstvo da reši ovaj problem. Naglašeno je da je oblast prometa lekovitim biljem vrlo atraktivna, i da je to resurs koji možemo najbrže iskoristiti za razvoj ekonomije. To je resurs koji se može lako organizovati sa malo ulaganja, uz već postojaće kapacitete. Istaknuto je da ovu delatnost treba stimulisati i da je veoma važno pronaći plasman, a naročito plasman u izvozu. Naglašeno je da je neophodno zadužiti jednu osobu u Ministarstvu, koja će se baviti izdavanjem dozvola, koja će pratiti tok njenog kretanja i da ta osoba ukoliko dođe do zastoja, interveniše. Ukazano je na to da je neophodno komunikaciju imeđu Ministarstva i preduzetnika podići na viši nivo, kao i da je Ministarstvo trebalo da prethodno održi sastanak sa predstavnicima preduzeća. U diskusiji je ukazano na tešku ekonomsku situacija u kakvoj je država trenutno, zbog čega nam je svako novo radno mesto izuzetno značajno. Ukazano je na potrebu većeg angažovanja Privredne komore, kao koordinatora između Ministarstva i svake privredne grane.

Slavica Stevanetić, savetnik u Udruženju za poljoprivredu PKS, je navela da je Privredna komora kao institucija prepoznala značaj oblasti lekovitog bilja i s tim u vezi su 2006. godine, osnovali grupaciju proizvođača lekovitog bilja. Iznela je da je da su se u više navrata u pisanoj formi obraćali nadležnom ministarstvu sa celokupnom problematikom koju su danas proizvođači izneli, ali da do pre godinu i po dana nisu dobili ni jedan odgovor, ni od Ministarstva poljoprivrede, ni od Ministarstva za zaštitu životne sredine.

Branislav Blažić, predsednik Odbora, naveo je da će Odbor doneti zaključke, ne samo na osnovu ove rasprave, već nakon obavljenog razgovora sa Ministarstvom trgovine, Privrednom komorom Srbije i Zavodom za zaštitu prirode, u cilju rešavanja ovih problema. Odbor će, zajedno sa Ministarstvom, podnositi predloge za izmenu i dopunu zakona, kako bi napravili prohodnost u ovoj oblasti, da se ona razmahne, jer je od velike važnosti za Republiku Srbiju. Istakao je da će Odbor do kraja godine usvojiti zaključke i da će biti ispoštovana i jedna i druga strana. Cilj je da se pomogne privredi.

 Druga tačka dnevnog reda - **Razno**

 Povodom ove tačke dnevnog reda nije bilo predloga ni diskusije.

Sednica je završena u 13,06 časova.

 SEKRETAR PREDSEDNIK

 Milica Bašić dr Branislav Blažić